કોહેનના આ વકીલનો પ્રશ્ન બીજા લોકો પણ અમેરિકામાં પૂછતા થયા છે. જોકે ટ્રમ્પ પ્રમુખપદે છે ત્યાં સુધી તેમની સામે કાયદાકીય કાર્યવાહી નહિ થાય, પણ આ મુદ્દાને કારણે તેમની સામે ઇમ્પિચમેન્ટની કાર્યવાહી થાય તેવી શક્યતા છે. ટ્રમ્પ પ્રમુખ તરીકે જીતીને આવ્યા પછી અમેરિકામાં બહુ નારાજગી દેખાઈ રહી છે. અનેક લોકો કહી રહ્યા છે કે આવા તે કેવા પ્રમુખ જીતીને આવી ગયા. હવે કહે છે કે હટાવો તેમને. જોકે અમેરિકામાં પ્રમુખને હટાવવા સહેલા નથી. પ્રમુખ સામે ઇમ્પિચમેન્ટ એટલે કે તેમને હોદ્દા પરથી દૂર કરવાની કાર્યવાહી થઈ શકે છે, પણ તે અઘરી હોય છે. બીજું વિપક્ષ પાસે બહુમતી પણ નથી કે કાર્યવાહી કરી શકે. ઇમ્પિચમેન્ટ થશે કે કેમ તે કહેવું મુશ્કેલ છે, પણ પોતાની અદા મુજબ ટ્રમ્પે કહી દીધું કે મારી સામે ઇમ્પિચમેન્ટની કાર્યવાહી થશે તો અમેરિકાનું શેરબજાર તૂટી પડશે.